পুলিশ সদর দফতরের এক কর্মকর্তা বলেন, হঠাৎ করেই একেক সময়ে একেক ধরনের অপরাধ প্রবণতা বেড়ে যায়। যেমন, যখন নিখোঁজের ঘটনা ঘটে তখন শুধু নিখোঁজের ঘটনাই ঘটতে থাকে। আবার যখন ইভটিজিং বা অন্য কোন ঘটনা ঘটে তখন সেই ঘটনাই ঘটতে দেখা যাচ্ছে। পূর্ব শত্রুতা, প্রেম পরিণয়, জমিজমা, ব্যাবসা-বাণিজ্য, লেনদেন নানা বিষয়ের বিরোধ কেন্দ্র করে অপহরণ, গুম, খুনের ঘটনা ঘটছে। এসব ঘটনায় ডাম্পিং জোনে লাশ ফেলে যাওয়ার ঘটনা ঘটছে কিনা কে জানে? অনেক নিখোঁজ বা অপহৃতদের জীবিত উদ্ধার করেছে আইনশৃঙ্খলা বাহিনী। কিন্তু এসব ঘটনায়ও শনাক্ত হয়নি দোষীরা, এমনকি তদন্তও ঠিকমতো হয়নি। ফলে বেশিরভাগ ঘটনার বিচার তো হচ্ছেই না, বরং এসব ঘটনা রীতিমত রহস্যে ঘেরাই থেকে যাচ্ছে।